I N D O K O L Á S

1. ***§-hoz***

Az államháztartásról szóló 2011. évi CXCV. törvény 34. § (4) bekezdésében kapott felhatalmazás szerint a közgyűlés előirányzat módosítás, illetve előirányzat átcsoportosítás átvezetéseként - az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési rendeletét.

A költségvetési rendelet jelen módosítását az alábbiak indokolják és teszik szükségessé:

* A polgármester a kihirdetett veszélyhelyzetre tekintettel a közgyűlés feladat- és hatáskörében eljárva 2020. december 16-án döntött a költségvetési rendelet IV. negyedévi módosításáról, ezt követően kapott még értesítést önkormányzatunk állami támogatás kiutalásáról több jogcímhez kapcsolódóan.
* A polgármester részére az államháztartásról szóló törvény felhatalmazása alapján a költségvetési rendelet biztosít átruházott hatáskört az előirányzatok módosítására és az előirányzatok közötti átcsoportosítására. Átruházott hatáskörben 2020. december 31-ig meghozott módosítások, illetve átcsoportosítások költségvetési rendeleten történő átvezetésére szintén jelen előterjesztés keretében kerül sor.

A jelen előirányzat-módosítás keretében 2.961.462 E Ft-tal javasoljuk növelni a költségvetés főösszegét, mely így az eredeti költségvetésben szereplő 64.238.052 E Ft-ról az eddigi rendelet módosításokkal együtt 69.515.339 E Ft-ra módosul.

***A bevételi előirányzatok főbb változásai:***

|  |  |
| --- | --- |
| 1. Működési célú támogatások államháztartáson belülről |  |
| - önkormányzatok működési támogatásai | 1.639.592 E Ft |
| - egyéb működési célú támogatások | 148.851 E Ft |
| 2. Felhalmozási célú támogatások államháztartáson belülről |  |
| * önkormányzatok felhalmozási támogatásai | 5.922 E Ft |
| - egyéb felhalmozási célú támogatások | 1.012.000 E Ft |
| 3. Működési bevételek | 13.104 E Ft |
| 4. Működési célú átvett pénzeszközök államháztartáson kívülről | 31.000 E Ft |
| 5. Felhalmozási célú átvett pénzeszközök államháztartáson kívülről | 25.000 E Ft |
| 6. Finanszírozási bevételek |  |
| * egyéb finanszírozási bevétel * maradvány igénybe vétel | 21.298 E Ft  172 E Ft |
| Költségvetési szervek |  |
| - saját bevételek  - maradvány igénybe vétel | 57.193 E Ft  7.330 E Ft |

***1.Működési célú támogatások államháztartáson belülről*** rovaton az előirányzatot összességében 1.788.443 E Ft-tal javasoljuk emelni, amiből az önkormányzat működési célú állami hozzájárulásainak növekménye 1.639.592 E Ft.

A helyi önkormányzatok működésének általános támogatása bevételi előirányzatát 12.041 E Ft-tal emelni szükséges a költségvetési rendelet IV. negyedévi módosítás korrekciójaként, az üdülőhelyi feledatok jogcímen számolt elvonást a Magyar Államkincstár nem érvényesítette, mivel ezen a jogcímen a beszámítás miatt csak elméleti összeg szerepelt a támogatási jogcímen.

A települési önkormányzatok szociális és gyermekjóléti feladatainak támogatása soron 1 E Ft-tal kerekítési különbözet miatt szükséges emelni az előirányzatot.

A helyi önkormányzatok kiegészítő állami támogatásai között három jogcímen érkezett támogatás:

* A 2005/2020. (XII.24.) Korm.határozat alapján Zalaegerszeg Megyei Jogú Város Önkormányzata feladatainak támogatása jogcímen 1.380.000 E Ft érkezett, melyet maradványként 2021. évi feladat ellátás forrásául javaslunk figyelembe venni.
* A 2005/2020. (XII.24.) Korm.határozat alapján Zalaegerszeg Megyei Jogú Város Önkormányzata kötelező feladatainak támogatása jogcímen 228.649 E Ft érkezett, mely összeget a Zalavíz Zrt -nél ázsiós tőkeemelésre használhat fel az önkormányzat.
* A „Tisztítsuk meg az országot” projekt keretében illegális hulladéklerakó felszámolásához kapott 18.901 E Ft támogatást fejezeti támogatásként szerepeltettük a költségvetésben, a kincstári egyeztetés alapján kiegészítő állami támogatásként kell megjeleníteni.

Az egyéb működési célú támogatások előirányzatát 148.851 E Ft-tal javasoljuk növelni. A Modern Városok Program keretében a zalaegerszegi közúthálózat és kapcsolódó tereinek fejlesztései projekthez 1.125.000 E Ft támogatást nyert városunk, mely összegből 113.000 E Ft-ot működési célú támogatásként szükséges szerepeltetni.

Az Emberi Erőforrások Minisztériuma felmérés alapján 54.753 E Ft támogatást biztosított a kulturális ágazatban foglalkoztatottak jogviszony változásával kapcsolatos bérfejlesztések finanszírozásához.

Az illegális hulladéklerakó felszámolásához figyelembe vett fejezeti támogatás előirányzatát, 18.902 E Ft-ot csökkenteni szükséges, mivel állami támogatásként kell szerepeltetni.

2. ***Felhalmozási célú támogatások államháztartáson belülről*** rovaton az előirányzatot összességében 1.017.922 E Ft-tal javasoljuk növelni. Pályázat alapján az önkormányzati étkeztetési fejlesztések jogcímen 5.922 E Ft támogatást nyertünk el, ez az összeg a Kis utcai a melegítőkonyha felújításának 50 %-os támogatását jelenti. A felújítás 2021. évben valósul meg.

A Modern Városok Program keretében a zalaegerszegi közúthálózat és kapcsolódó tereinek fejlesztései projekthez elnyert támogatásból 1.012.000 E Ft-ot felhalmozási célúként kell megjeleníteni.

3. A ***működési bevételek*** előirányzatát 13.104 E Ft-tal javasoljuk növelni. Az „uszoda tervezése és megvalósítása MVP támogatással” projekthez kapcsolódóan 8.695 E Ft, a Mindszenty projekthez 3.774 E Ft kamatbevétel realizálódott az átmenetileg szabad pénzeszközök befektetése után, ami a projektek kiadási előirányzatát is növeli. A volt nyomda épület hasznosításából 635 E Ft bevétellel számolunk.

4. ***A működési célú átvett pénzeszközök*** előirányzata 31.000 E Ft-tal növelhető. A „Zöld Busz Demonstrációs Mintaprojekt”-hez 56.000 E Ft támogatást kapott önkormányzatunk a Neumann János Nonprofit Közhasznú Kft-vel kötött támogatási szerződés alapján, ebből 31.000 E Ft működési célú támogatás a felhasználással összhangban.

5. A ***felhalmozási célú átvett pénzeszközök*** előirányzata 25.000E Ft-tal növelhető a fent leírt „Zöld Busz Demonstrációs Mintaprojekt”-hez kapott támogatás felhalmozási célú összegével.

6. ***A finanszírozási bevételek*** előirányzatát növelni szükséges 21.470 E Ft-tal. Az államháztartáson belüli megelőlegezések költségvetési soron az előirányzatot 21.298 E Ft-tal növelni kell a tényleges bevételhez igazodóan, ez a Kincstárral történő elszámolások miatt technikai tételként szerepel, ugyanezzel az összeggel a kiadások között is meg kell jeleníteni.

Az Áhsz. 2020. december 29-től hatályos új, 56/A. §-a egyszeri lehetőséget biztosít az államháztartási szervezetek számára a korábbi évek helytelen maradvány-elszámolásából eredő eltérések helyesbítésére, ezért a maradvány igénybevétel összege 172 E Ft-tal növekszik. A maradvány korrekciójáról szóló tájékoztatás 2021. január 28-án megtörtént és a 7/2021. (I.28.) számú határozattal elfogadásra került.

A bevételi előirányzatok változását a 1. tájékoztató tábla részletesen tartalmazza.

Kiadások előirányzatainak változása:

Az önkormányzat kiadási előirányzatainak változását a kapcsolódó bevételi előirányzatok változása eredményezte, emellett átvezetésre kerültek a polgármesteri hatáskörben hozott előirányzat módosítások és az előirányzatok közötti átcsoportosítások is.

A kiadási előirányzatok változását a 2. tájékoztató tábla részletesen tartalmazza.

Zalaegerszeg Megyei Jogú Város Önkormányzata által irányított költségvetési szervek előirányzatát a 2020. évi utolsó módosítás során 64.523 E Ft-tal javasoljuk felemelni. A módosítás olyan tételeket tartalmaz, melyek a 2020. évi költségvetés IV. negyedévi módosításakor még nem voltak ismertek.

A központi, irányítószervi támogatás előirányzata a módosítás során nem változik.

Az Áhsz. 2020. december 29-től hatályos új, 56/A. §-a egyszeri lehetőséget biztosít az államháztartási szervezetek számára a korábbi évek helytelen maradvány-elszámolásából eredő eltérések helyesbítésére, ezért az intézmények maradvány igénybevételének összege 7.330 E Ft-tal növekszik.

Az intézmények saját hatáskörben 57.193 E Ft-tal kérik felemelni a bevételi előirányzataikat.

Az **államháztartáson belülről származó működési célú támogatások** előirányzata **47.674 E Ft-**tal nő:

- Polgármesteri Hivatal: a Központi Statisztikai Hivataltól kapott 45.720 E Ft támogatás a 2021. évi népszámlálás lebonyolítására.

- Keresztury VMK: 389 E Ft EMMI pályázat koncerthelyszín létesítményének fejlesztésére.

- Göcseji Múzeum: európai uniós támogatások 1.320 E Ft összegben, Munkaügyi központ támogatása 245 E Ft összegben.

Az **államháztartáson belülről származó felhalmozási célú támogatások** előirányzata **9.086 E Ft**-tal nő:

- Keresztury VMK: 8.411 E Ft EMMI pályázat koncerthelyszín létesítményének fejlesztésére.

- Városi Sportlétesítmény Gondnoksága: 675 E Ft támogatás az Ostoros csarnok bebútorozásához.

Az **államháztartáson kívülről származó működési célú támogatások** előirányzata **433 E Ft**-tal nő:

- Deák Ferenc Megyei és Városi Könyvtár: Zalaegerszeg Kultúrájáért Közalapítvány 200 E Ft támogatása a Tarkaforgó 23. módszertani kiadványhoz.

- Göcseji Múzeum: Zalaegerszeg Kultúrájáért Közalapítvány 233 E Ft támogatása a Zalai Múzeum 25. kötetéhez.

A kiadási előirányzatok változása a bevételek felhasználásával összhangban történik.

A költségvetési szervek bevételi és kiadási előirányzatainak módosítását a 3. és 4. számú tájékoztató táblák tartalmazzák.

***2.§-hoz***

A költségvetési rendelet mellékleteiben a jelen módosítás tételeinek átvezetése megtörtént, a módosított mellékletek lépnek az eredetiek helyébe.

***3. §-hoz***

A rendelet hatálybalépésének időpontját és deregulációs rendelkezést tartalmaz. Az államháztartásról szóló törvény 34.§ (4) bekezdése alapján kerül sor az önkormányzat előző évi költségvetési rendeletének módosítására azzal, hogy azt 2020. évre kell alkalmazni.